## La secretària autonòmica de Cultura destaca la consolidació del Teatre Principal d’Alacant com a referent en l’àmbit nacional gràcies a la qualitat de la seua programació

*** Pilar Tébar ha participat en la presentació de la programació de setembre a febrer de l’auditori alacantí, que inclou 64 propostes**

La secretària autonòmica de Cultura, Pilar Tébar, ha participat en l’acte de presentació de la programació prevista pel Teatre Principal d’Alacant per a la temporada de setembre de 2025 a febrer de 2026, que oferix un total de 64 propostes.

En la seua intervenció, Tébar ha felicitat la direcció del teatre “per la gran faena que du a terme per a situar el Principal d’Alacant com a referent de l’escena en l’àmbit nacional, i que es fa evident gràcies a la programació prevista per als pròxims sis mesos”.

En este sentit, ha assenyalat que es tracta d’una oferta “rica i variada, que no deixa fora cap gènere i que permetrà al públic alacantí gaudir de grans propostes i també d’estrenes absolutes, com l’espectacle de dansa i flamenc *Tronia & Alegoría*, de la Companyia de Dansa Espanyola i Flamenc José Soriano”.

Així mateix, ha fet especial menció a la cuidada programació dirigida als més jóvens, “que són el públic del futur”, incloent propostes en anglés com ‘Kids&Stories’.

En l’acte, Tébar ha estat acompanyada per la subdirectora del Teatre Principal, María Dolores Padilla, així com per la directora regional d’Alacant Centre en Banc Sabadell, Ana Ponsoda. En total, s’han presentat 36 espectacles que se sumen a l’avanç que es va fer el 6 de juny, en què es van presentar 26 espectacles, ‘Kids&Stories’ i una nova temporada de ‘Cuentos tras el telón’.

Entre les propostes teatrals que s’oferiran durant les pròximes setmanes destaca *Ni flores, ni funeral, ni cenizas, ni tantán*, de María Goricelaya; *El día del Watsusi*, de Francisco Casavella; *Mihura, el último comediógrafo*, d’Adrián Perea; la comèdia *Campeones 2. Si Lorca levantara la cabeza*, de Pedro Lendínez i Daniel Díez Colinas, i l’obra *Inmaduros*, de Juan Vera i Daniel Cúparo, entre d’altres.

També es presentarà a Alacant el clàssic de Blasco Ibáñez *La barraca*, dirigida per Magüi Mira, amb Daniel Albaladejo, Antonio Hortelano, Jorge Mayor, Antonio Sansano, Patricia Ross, Claudia Taboada, Elena Alférez i Jaime Riba en l’elenc.

Quant a la programació musical, cal destacar, a més de *Tronia & Alegoría*, l’espectacle flamenc *Pura verdad*, el 7 de novembre; així com la presència de Revólver amb *ELDORADO 30 ANIVERSARIO*, o *Una noche de amor desesperada*, basada en el disc 50 aniversari d’Eternos Triana; així com la tornada de Carlos Núñez, que celebrarà el 30 aniversari del seu primer disc *Irmandade das Estrelas*.

En l’apartat de teatre musical, esta temporada es presenta la comèdia *El crédito, el musical*, amb text de Jordi Galcerán i direcció de Rubén Yuste; *Chavela*, de Carolina Román amb Rozalén, Luisa Gavasa, Paula Iwasaki, Raquel Varela i Laura Porras en l’elenc; *Symphonic Rhapsody of Queen* i l’aclamat musical *MAMMA MIA!*. Estaran en el Principal cinc setmanes, amb 38 funcions, del 22 de gener al 22 de febrer.

La sarsuela també serà present amb *Marina*, presentada per la Companyia Lírica Alacantina dins de la IX Residència Lírica Ruperto Chapí, a més de l’espectacle *Una noche de zarzuela*, el 18 de gener.

**Dansa**

La dansa també forma part de la programació del Teatre Principal d’Alacant amb representacions dels clàssics *El lago de los cisnes*, amb dos propostes diferents a càrrec del Ballet de l’Òpera Nacional de Kirguizistan i del Ballet Clàssic Internacional; a més d’*El Cascanueces* i *El Quijote*, també amb el Ballet de l’Òpera Nacional de Kirguizistan, i *Giselle*, amb el Ballet Clàssic Internacional, a més dels espectacles de flamenc contemporani *Pura verdad* i *Tronia & Alegoría*.

El programa es completa amb altres propostes de circ i màgia com *El Gran Circo Acrobático de China*, *Dreaming Bubbles* i *Maestros de la magia*, o l’humor de José Corbacho, amb *Ante todo mucha calma*.

**Infantil**

Finalment, entre les propostes destinades al públic infantil es troba *BABY ESFERIC*, d’Aboon Teatro, que podrà vore’s el 30 de novembre; l’actuació de CantaJuego, amb *20 años La Gira*, el 7 de desembre; La Granja de Zenón, amb *En busca del arcoíris*, el 29 de desembre; o els musicals familiars *OHANA, EL MUSICAL ORIGINAL DE LILO Y STITCH!* i *La reina del hielo: la aventura de las estaciones, tributo musical*, el 3 i el 6 de gener.

Fecha: 05/09/2025